ΓΡΑΠΤΗ ΕΡΩΤΗΣΗ E-1194/96 υποβολή: Richard Howitt (PSE) προς την Επιτροπή (15 Μαΐου 1996)

Θέμα: Σύνδεσμος ανάμεσα στις εκπομπές βιομηχανικών ρύπων στην ατμόσφαιρα και τη συχνότητα εμφανίσεως αρνητικών υγειονομικών δεικτών στη νήσο CANVEY

Γνωρίζει η Επιτροπή την ύπαρξη μελετών οι οποίες καταδεικνύουν τον σύνδεσμο που υφίσταται ανάμεσα στις εκπομπές βιομηχανικών ρύπων στην ατμόσφαιρα και τη συχνότητα εμφανίσεως αρνητικών υγειονομικών δεικτών, ιδίως τα κρούσματα άσθματος, που πλήττουν πολλούς κατοίκους στην εκλογική μου περιφέρεια, στη νήσο CANVEY, στο Έσεξ; Θα μπορούσε η Επιτροπή να γνωστοποιήσει με ακρίβεια ποιές έρευνες έχουν αρχίσει επί του ζητήματος αυτού και ποιά προγράμματα κοινοτικής ενίσχυσης διατίθενται για να χρηματοδοτήσουν ενδεχομένως νέες έρευνες στον τομέα αυτόν;

Απάντηση της κ. Cresson εξ ονόματος της Επιτροπής (14 Ιουνίου 1996)

Η Επιτροπή γνωρίζει την πληθώρα μελετών οι οποίες δείχνουν ότι υπάρχει σχέση μεταξύ κακής ποιότητας του αέρα και νοσηρότητας (και έξαρσης του άσθματος) σε διαφόρους πληθυσμούς ανά την Ευρώπη. Πολλές από αυτές τις μελέτες έχουν χρηματοδοτηθεί ή χρηματοδοτούνται από την Επιτροπή μέσω των ερευνητικών προγραμμάτων για το περιβάλλον και το κλίμα, καθώς και για τη βιοϊατρική και υγεία (Biomed).

Στο ερευνητικό πρόγραμμα για το περιβάλλον και το κλίμα, πραγματοποιείται ανάλογη έρευνα με αντικείμενο τους «Κινδύνους για την υγεία του ανθρώπου». Πρόσφατα περατώθηκαν δύο έργα που συνδέονται άμεσα με το θέμα. Τα αποτελέσματα του πρώτου έργου, του «Aphea» (Βραχυπρόθεσμες επιπτώσεις της ρύπανσης του αέρα στη θνησιμότητα και τη νοσηρότητα: Ευρωπαϊκή προσέγγιση με τη χρήση επιδημιολογικών χρονολογικών δεδομένων) δημοσιεύθηκαν πρόσφατα ως συμπλήρωμα στην Εφημερίδα «Επιδημιολογία και Υγεία στην Κοινότητα» ((Απρίλιος 1996, Τόμος 50, Συμπλήρωμα 1, σελίδες S1-S80. )). Τα αποτελέσματα του δεύτερου έργου, του «Peace», (Επιπτώσεις των βραχυπρόθεσμων μεταβολών της ρύπανσης του αέρα στις αστικές περιοχές στην υγεία του αναπνευστικού συστήματος των παιδιών με χρόνια αναπνευστικά συμπτώματα) θα δημοσιευθούν σύντομα στο European respiratory review.

Στο τρέχον ερευνητικό πρόγραμμα Biomed 2, ανάλογη έρευνα χρηματοδοτείται στα πεδία της «Ιατρικής εργασίας και της Υγιεινής στο χώρο εργασίας» και των «Χρόνιων ασθενειών και των ασθενειών που συνδέονται με το γήρας» με στόχο να διαλευκανθεί ο ρόλος των περιβαλλοντικών παραγόντων στην ανάπτυξη του άσθματος.

Στο Αξιότιμο Μέλος του Ευρωπαϊκού Κοινοβουλίου και στη Γενική Γραμματεία του Ευρωπαϊκού Κοινοβουλίου αποστέλλονται οι τίτλοι των πρόσφατων και των εκτελούμενων έργων επί του θέματος, περισσότερες λεπτομέρειες δε μπορούν να ζητηθούν από την Επιτροπή.

Σχετικές προτάσεις έρευνας θα είναι ευπρόσδεκτες και στα δύο πρόγράμματα με βάση την πρόσκληση υποβολής προτάσεων που έχει προγραμματισθεί για τις 15 Σεπτεμβρίου 1996.

Τη στιγμή αυτή εκπονείται πρόταση της Επιτροπής για ένα πρόγραμμα δράσης σχετικά με τις ασθένειες που συνδέονται με τη ρύπανση στο πλαίσιο των δράσεων στη δημόσια υγεία ((COM (93) 559 τελικό. )), το οποίο επικεντρώνεται στις αναπνευστικές ασθένειες, όπως το άσθμα και οι αλλεργίες, και αποσκοπεί στην ανταλλαγή πληροφοριών και την καλλίτερη κατανόηση και αντιμετώπιση των κινδύνων που διατρέχει η υγεία του ανθρώπου από τη ρύπανση. Μέχρις ότου εκδοθεί το πρόγραμμα από το Ευρωπαϊκό Κοινοβούλιο και το Συμβούλιο δεν κρίνεται ότι υπάρχει δυνατότητα να χρηματοδοτηθούν έργα για τη συγκέντρωση και εξέταση δεδομένων με σκοπό την προληπτική δράση.